Διερεύνηση της συμμόρφωσης των υπερτασικών ασθενών στα υγιεινοδιαιτητικά μέτρα και η συσχέτιση αυτής με τη ρύθμιση της αρτηριακής πίεσης και την αγγειακή λειτουργία
Authors: Βαμβάκης Αναστάσιος 
Published: September 2021

Η αρτηριακή υπέρταση (ΑΥ) αποτελεί τον κυριότερο παράγοντα για την εμφάνιση ΚΡΔ νόσου. Η αλλαγή του τρόπου ζωής είναι σημαντική στην αντιμετώπιση της ΑΥ. Στόχος της συγκεκριμένης παράλληλης, τυχαιοποιημένης κλινικής μελέτης ασθενών - μαρτύρων ήταν η διερεύνηση της συμμόρφωσης των ασθενών με ΑΥ σταδίου Ι στα υγιεινοδιαιτητικά μέτρα και η συσχέτιση αυτής με την ΑΠ, την ενδοθηλιακή και την αγγειακή λειτουργία. Οι πρωτεύοντες μετρούμενοι παράγοντες ήταν η ΑΠ (ιατρείου, 24-ωρη), οι κεντρικές αιμοδυναμικές παράμετροι (cBP, PP), τα επίπεδα ασύμμετρης διμεθυλαργινίνης (ADMA), το πάχος έσω-μέσου χιτώνα, η καρωτιδική σκληρία, το βιοχημικό προφίλ και τα ούρα 24-ωρου. Oι δευτερεύοντες μετρούμενοι παράγοντες περιλάμβαναν την διατροφική ανάλυση, την σωματομετρία, την εκτίμηση της ΦΔ και του βασικού μεταβολισμού. Συνολικά 81 ασθενείς τυχαιοποιήθηκαν και τοποθετήθηκαν σε μία από τις δύο ομάδες. Στην πρώτη ομάδα (n=41), που ήταν οι μάρτυρες, δόθηκαν υγιεινοδιαιτητικές συστάσεις με βάση τις οδηγίες της ESH. Στη δεύτερη ομάδα (n=40) έγινε παρέμβαση με εντατικοποιημένη υγιεινοδιαιτητική εκπαίδευση, επίσης με βάση τις οδηγίες της ESH. Αποκλείστηκαν 5 συμμετέχοντες λόγω του κριτηρίου Goldberg και προέκυψαν δύο ομάδες των 38 ασθενών. Η ομάδα της ΕΠ βελτίωσε σημαντικά την ΑΠ (ιατρείου και 24-ωρη), σε σύγκριση με την έναρξη (p<0,001) και σε σύγκριση με τις ΒΟ (p<0,05), στο τέλος του εξαμήνου. Ακόμη, η εντατικοποιημένη παρέμβαση στους ασθενείς βελτίωσε τα επίπεδα ADMA (p<0,001), τα οποία είχαν διαφορά και με τα αντίστοιχα των ΒΟ στο τέλος του εξαμήνου (p<0,001). Οι κεντρικές αιμοδυναμικές παράμετροι (cBP, PP) βελτιώθηκαν στην ομάδα της ΕΠ, σε σύγκριση με την έναρξη και με τις ΒΟ, στο τέλος του εξαμήνου (p<0,05). Συγκριτικά με την έναρξη, η ομάδα της ΕΠ μείωσε την καρωτιδική σκληρία (β-stiffness index, carotid PWV) (p<0,001, και για τους δύο δείκτες). Κατά τη σύγκριση των δύο ομάδων στο εξάμηνο η ΕΠ, σε σχέση με την ομάδα των ΒΟ, μείωσε σημαντικά τους δείκτες ΙΜΤ (p=0,046), β-stiffness index (p=0,007) και carotid PWV (p=0,007). Συγκριτικά με την ομάδα των ΒΟ η ΕΠ είχε διαφορά στο τέλος του εξαμήνου, στη μείωση της ολικής χοληστερόλης και στο Να ούρων 24-ώρου (p<0,001), αλλά και στα τριγλυκερίδια και τη LDL (p<0,05). Οι σωματομετρικοί δείκτες βελτιώθηκαν στο τέλος του εξαμήνου στην ομάδα της ΕΠ, σε σύγκριση με την έναρξη (p<0,001). Η διατροφική ανάλυση έδειξε βελτίωση των δεικτών αξιολόγησης για την ομάδα της ΕΠ σε σύγκριση με τις ΒΟ στο τέλος του εξαμήνου (p=0,027 για Salt score, p<0,001 για τους δείκτες MedDiet score/Dietary Inflammatory Index). Η πολυπαραγοντική ανάλυση έδειξε ότι οι μεταβολές του δείκτη Dietary Inflammatory Index επηρεάζουν θετικά και ανεξάρτητα τις μεταβολές των επιπέδων ADMA. Επιπλέον, μεταβολές στο δείκτη MedDiet score επηρεάζουν αρνητικά και ανεξάρτητα τις μεταβολές στη περιφερική και κεντρική ΑΠ 24-ώρου και ημέρας. Στην παρούσα μελέτη δείχθηκε ότι η εκπαίδευση στα υγιεινοδιαιτητικά μέτρα σε νεοδιαγνωσμένους ασθενείς με ιδιοπαθή ΑΥ σταδίου Ι, μειώνει τα επίπεδα ΑΠ και βελτιώνει την ενδοθηλιακή και αγγειακή λειτουργία. Τέλος, απαιτούνται επιπρόσθετες τυχαιοποιημένες κλινικές μελέτες που διερευνούν την επίδραση της εκπαίδευσης στα υγιεινοδιαιτητικά μέτρα σε ασθενείς με ΑΥ.